**LIETUVOS RESPUBLIKOS KULTŪROS MINISTRAS**

**Į S A K Y M A S**

**DĖL LIETUVOS BIBLIOTEKŲ TARYBOS NUOSTATŲ PATVIRTINIMO**

2005 m. rugpjūčio 23 d. Nr. ĮV-367

Vilnius

Įgyvendindamas Lietuvos Respublikos bibliotekų įstatymo (Žin., 1995, Nr. [51-1245](https://www.e-tar.lt/portal/lt/legalAct/TAR.5A04D7CC7EF6); 2004, Nr. 120-4431) 5 straipsnio 2 dalį,

tvirtinu Lietuvos bibliotekų tarybos nuostatus (pridedama).

KULTŪROS MINISTRAS VLADIMIRAS PRUDNIKOVAS

PATVIRTINTA

Lietuvos Respublikos kultūros ministro

2005 m. rugpjūčio 23 d. įsakymu Nr. ĮV-367

**Lietuvos bibliotekų tarybos nuostatai**

**I. BENDROSIOS NUOSTATOS**

1. Lietuvos bibliotekų taryba (toliau vadinama – Taryba) yra institucija, atliekanti eksperto ir konsultanto funkcijas, kai sprendžiami bibliotekų politikos formavimo ir įgyvendinimo klausimai.

2. Taryba savo veikloje vadovaujasi Lietuvos Respublikos bibliotekų įstatymu (Žin., 1995, Nr. [51-1245](https://www.e-tar.lt/portal/lt/legalAct/TAR.5A04D7CC7EF6); 2004, Nr. 120-4431), kitais teisės aktais ir šiais nuostatais.

3. Taryba ne rečiau kaip kartą per metus atsiskaito kultūros ministrui.

**II. Tarybos uždavinYS ir funkcijos**

4. Tarybos uždavinys yra teikti Kultūros ministerijai pasiūlymus dėl kultūros politikos bibliotekųsrityje formavimo bei šios politikos įgyvendinimo.

5. Vykdydama šį uždavinį, Taryba atlieka šias funkcijas:

5.1. teikia pasiūlymus bibliotekų plėtotės strategijos klausimais;

5.2. svarsto bibliotekų srities programas, teikia pasiūlymus dėl jų finansavimo;

5.3. teikia pasiūlymus dėl bibliotekų veiklą reglamentuojančių teisės aktų rengimo bei tobulinimo;

5.4. nagrinėja pavienių bibliotekų, bibliotekų tinklų veiklą, bibliotekų sistemos funkcionavimo klausimus;

5.5. siūlo bibliotekų darbuotojų kandidatūras garbės vardams, premijoms, stipendijoms gauti;

5.6. teikia pasiūlymus bei išvadas dėl Kultūros ministerijos premijų bei valstybės stipendijų meno ir kultūros kūrėjams bibliotekų srityje skyrimo ir nutraukimo;

5.7. teikia pasiūlymus dėl bibliotekininkystės specialistų rengimo, tobulinimo bei atestavimo;

5.8. svarsto kitus klausimus, dėl kurių į Tarybą kreipiasi kultūros ministras.

**III. Tarybos teisės**

6. Taryba turi teisę:

6.1. kviesti į posėdžius Kultūros ministerijos, valstybės ar savivaldybių bibliotekų atstovus ir kitus specialistus, galinčius pateikti išvadas ir pasiūlymus iškilusiais klausimais;

6.2. gauti informaciją savo kompetencijos klausimais iš Kultūros ministerijos, valstybės ar savivaldybių bibliotekų ir kitų institucijų.

**IV. Tarybos sudėtis ir DARBO ORGANIZAVIMAS**

7. Tarybą sudaro 11 narių, iš kurių po vieną narį deleguoja Lietuvos nacionalinė Martyno Mažvydo biblioteka, Apskričių viešųjų bibliotekų asociacija, Lietuvos savivaldybių viešųjų bibliotekų asociacija, Lietuvos akademinių bibliotekų asociacija, Lietuvos kolegijų asociacija, Lietuvos mokslinių bibliotekų asociacija, Švietimo ir mokslo ministerija, 2 narius – Lietuvos bibliotekininkų draugija, 2 narius, iš kurių 1 – valstybinės reikšmės bibliotekų atstovą, skiria kultūros ministras.

8. Tarybos personalinę sudėtį 3 metų laikotarpiui tvirtina kultūros ministras.

9. Tarybos nariai gali būti keičiami jų prašymu.

10. Taryba iš savo narių paprastąja balsų dauguma renka Tarybos kadencijos laikotarpiui Tarybos pirmininką ir jo pavaduotoją.

11. Tarybos pirmininkas (jeigu jo nėra – Tarybos pirmininko pavaduotojas) organizuoja Tarybos darbą, pirmininkauja Tarybos posėdžiams, atsako už jos veiklą, atstovauja jai.

12. Taryba renkasi ne rečiau kaip 4 kartus per metus. Neeilinis Tarybos posėdis gali būti sušauktas Tarybos pirmininko iniciatyva, ne mažiau kaip pusės Tarybos narių reikalavimu arba kultūros ministro iniciatyva.

13. Tarybos posėdis teisėtas, jeigu jame dalyvauja ne mažiau kaip 2/3 Tarybos narių.

14. Tarybos nutarimai priimami, jeigu už juos balsuoja daugiau kaip pusė Tarybos narių.

15. Tarybos nutarimai įforminami posėdžio protokolu, kurį pasirašo Tarybos pirmininkas (jeigu jo nėra – Tarybos pirmininko pavaduotojas) ir sekretorius.

16. Kultūros ministerija sudaro technines sąlygas Tarybos veiklai. Tarybos posėdžiams rengti, dokumentacijai tvarkyti ir posėdžiams protokoluoti Kultūros ministerija skiria sekretorių, kuris nėra Tarybos narys.

17. Tarybos narių paslaugos apmokamos vadovaujantis Lietuvos Respublikos kultūros ministro 2004 m. birželio 30 d. įsakymu Nr. ĮV-167 „Dėl Lietuvos Respublikos kultūros ministerijos ekspertų komisijų, komitetų, tarybų narių, kitų ekspertų teikiamų nematerialaus pobūdžio (intelektinių) paslaugų apmokėjimo taisyklių patvirtinimo“ (Žin., 2004, Nr. [152-5556](https://www.e-tar.lt/portal/lt/legalAct/TAR.EFDBA3F7BEA8)) patvirtintomis Lietuvos Respublikos kultūros ministerijos ekspertų komisijų, komitetų, tarybų narių, kitų ekspertų teikiamų nematerialaus pobūdžio (intelektinių) paslaugų apmokėjimo taisyklėmis.

\_\_\_\_\_\_\_\_\_\_\_\_\_\_